CELEX: C2007/170/79
Language: da
Date: 2007-07-21 00:00:00
Title: Sag T-206/07: Sag anlagt den 12. juni 2007 — Foshan Shunde Yongjian Housewares & Hardware mod Rådet

21.7.2007   
            
            
               DA
            
            
               Den Europæiske Unions Tidende
            
            
               C 170/41
            
         Sag anlagt den 12. juni 2007 — Foshan Shunde Yongjian Housewares & Hardware mod Rådet
   (Sag T-206/07)
   (2007/C 170/79)
   Processprog: fransk
   Parter
   
      Sagsøger: Foshan Shunde Yongjian Housewares & Hardware Co., Ltd (ved avocat J.-F. Bellis og barrister G. Vallera)
   
      Sagsøgt: Rådet for Den Europæiske Union
   Sagsøgerens påstande
   
               —
            
            
               Annullation af den antidumpingtold, som ved Rådets forordning (EF) nr. 452/2007 om indførelse af en endelig antidumpingtold og endelig opkrævning af den midlertidige told på importen af strygebrætter med oprindelse i Folkerepublikken Kina og Ukraine er indført over for sagsøgeren.
            
         
               —
            
            
               Rådet tilpligtes at betale sagens omkostninger.
            
         Søgsmålsgrunde og væsentligste argumenter
   Den 23. april 2007 vedtog Rådet efter forslag fra Kommissionen forordning (EF) nr. 452/2007 om indførelse af en endelig antidumpingtold og endelig opkrævning af den midlertidige told på importen af strygebrætter med oprindelse i Folkerepublikken Kina og Ukraine (1). Samme forordning, der er genstand for nærværende sag, har indført en antidumpingtold over for sagsøgeren.
   Sagsøgeren har i stævningen gjort gældende, at den endelige antidumpingtold, som er pålagt sagsøgeren, er ulovlig for så vidt som det af Kommissionen til Rådet forelagte forslag om endelige foranstaltninger, som den anfægtede forordning bygger på, er behæftet med to mangler.
   Sagsøgeren har for det første gjort gældende, at det forslag, som Kommissionen har forelagt Rådet, ikke bygger på endelige konklusioner, som Kommissionen er nået frem til, men på foreløbige konklusioner. Sagsøgeren har gjort gældende, at Kommissionen med urette har fortolket artikel 2, stk. 7, litra c), i forordning (EF) nr. 384/96 (2) som et forbud mod i løbet af undersøgelsen at ændre den oprindelige fastsættelse af status som virksomhed i relation til denne bestemmelse. Sagsøgeren anfører derfor, at Kommissionens forslag om endelige foranstaltninger er behæftet med en åbenbar retlig fejl.
   Sagsøgeren har endvidere gjort gældende, at forslaget til endelige foranstaltninger er behæftet med en tilsidesættelse af væsentlige formforskrifter, for så vidt som forslaget er vedtaget i strid med retten til forsvar og artikel 20, stk. 5, i forordning nr. 384/96. Sagsøgeren har til støtte for dette anbringende gjort gældende, at Kommissionen fremsendte forslaget til Rådet inden udløbet af fristen for indgivelse af bemærkninger vedrørende den reviderede endelige underretningsskrivelse, som forslaget bygger på.
   
      (1)  EUT 2007 L 109, s. 12.
   
      (2)  Rådets forordning (EF) nr. 384/96 af 22.12.1995 om beskyttelse mod dumpingimport fra lande, der ikke er medlemmer af Det Europæiske Fællesskab, EFT 1996 L 56, s. 1, senest ændret ved forordning (EF) nr. 2117/2005, EUT L 340, s. 17.